Huishulp plaas foto’s van haarself met gesteelde goedŉ Huishulp wat glo haar werkgewers besteel het, het foto’s van haarself geneem en op die selfoonkletsprogram WhatsApp geplaas, min wetend dat haar werkgewer dit kon sien. André Snyman van die misdaadbekampingsorganisasie eBlockwatch, het Woensdag aan Maroela Media gesê die organisasie staan een van sy lede by ná die voorval aan die lig gekom het en die huishulp die Kommissie vir Versoening, Bemiddeling en Arbitrasie (KVBA) betrek het. “Die huishulp werk al ŉ paar jaar lank vir die gesin in Johannesburg. Die gesin het begin agterkom dat items uit die huis weg raak. Hulle betaal gewoonlik haar salaris elektronies in haar rekening en het haar in Desember versoek om na die huis te kom sodat hulle haar salaris vir haar in persoon kan gee. Hulle wou toe met haar praat oor die goed in die huis wat voete kry,” het Snyman gesê. Die huishulp het glo vermoed waaroor die gesprek sou gaan en het nie opgedaag nie. Sy het die KVBA genader en beweer dat haar werkgewers haar salaris weerhou. Intussen het sy profielfoto’s van haarself geneem en op WhatsApp gelaai. In die foto’s dra sy ŉ sonbril, klere, oorbelle asook ŉ handsak wat uit haar werkgewers se huis ‘verdwyn’ het. ŉ Saak van diefstal sal aanhangig gemaak word. ŉ Datum vir die KVBA-saak is nog nie bepaal nie.